એ દિવસે હું ઘેર પાછો કઈ રીતે પહોંચ્યો એની કોઈ સ્પષ્ટ સ્મૃતિ મને નથી. ઘેર પહોંચ્યા પછી પણ કેટલીયે વારે મને ભાન આવ્યું. જોયું તો પરસાળમાં હું બેઠો હતો, વ્હિસ્કીની બોટલ બાજુમાં લઈને! એ સાંજે મેં ફરીથી ખૂબ શરાબ પીધો, અને ફરીથી અસ્વસ્થ થઈ ગયો, અને ફરીથી પીવા લાગ્યો. ખાસ્સી વારે મારી નજર દરિયા તરફ ગઈ. દરિયો મને બોલાવી રહ્યો હતો. એક મોટો ઘૂંટડો ભરીને હું લડખડાતા પગે દરિયા તરફ ચાલવા તો લાગ્યો. પણ ઝાઝું ચાલી શક્યો નહીં! અથડાઈને એક ખુરશીમાં લથડી પડ્યો. ટોમસ મારી પાસે ઊભો રહીને મને બોલાવતો રહ્યો, બોલાવતો જ રહ્યો…